CELEX: 32019D1962
Language: el
Date: 2019-10-17 00:00:00
Title: Απόφαση (ΕΕ, Ευρατόμ) 2019/1962 της Επιτροπής, της 17ης Οκτωβρίου 2019, σχετικά με τους κανόνες εφαρμογής για τον χειρισμό πληροφοριών με διαβάθμιση RESTREINT UE/EU RESTRICTED

2.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 311/21
               
            
         ΑΠΟΦΑΣΗ (ΕΕ, Ευρατόμ) 2019/1962 ΤΗΣ ΕΠΙΤΡΟΠΗΣ
         της 17ης Οκτωβρίου 2019
         σχετικά με τους κανόνες εφαρμογής για τον χειρισμό πληροφοριών με διαβάθμιση RESTREINT UE/EU RESTRICTED
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106,
         Έχοντας υπόψη την απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (1),
         Έχοντας υπόψη την απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (2),
         Έχοντας υπόψη την απόφαση (ΕΕ, Ευρατόμ) 2017/46 της Επιτροπής, της 10ης Ιανουαρίου 2017, σχετικά με την ασφάλεια των συστημάτων επικοινωνίας και πληροφοριών στην Ευρωπαϊκή Επιτροπή (3),
         Εκτιμώντας τα ακόλουθα:
         
                     (1)
                  
                  
                     Η απόφαση (ΕΕ, Ευρατόμ) 2015/444 εφαρμόζεται σε όλα τα τμήματα και σε όλες τις εγκαταστάσεις της Επιτροπής.
                  
               
                     (2)
                  
                  
                     Τα μέτρα ασφαλείας για την προστασία των διαβαθμισμένων πληροφοριών της ΕΕ (ΔΠΕΕ) καθ’ όλη τη διάρκεια του κύκλου ζωής τους πρέπει να είναι ανάλογα ιδίως προς τη διαβάθμιση ασφαλείας τους.
                  
               
                     (3)
                  
                  
                     Το άρθρο 4 παράγραφος 3, το άρθρο 19 παράγραφος 1 στοιχείο γ) και το άρθρο 22 της απόφασης (ΕΕ, Ευρατόμ) 2015/444 προβλέπουν ότι, προς συμπλήρωση και υποστήριξη της εφαρμογής της εν λόγω απόφασης, πρέπει να θεσπιστούν λεπτομερέστερες διατάξεις μέσω κανόνων εφαρμογής, που θα διέπουν ζητήματα όπως ο οδηγός διαβάθμισης ασφαλείας, τα αντισταθμιστικά μέτρα για τον χειρισμό ΔΠΕΕ εκτός χώρου ασφαλείας ή διοικητικού χώρου, και οι ευθύνες του φορέα προέλευσης.
                  
               
                     (4)
                  
                  
                     Εφόσον απαιτείται, εκδίδονται κανόνες εφαρμογής προς συμπλήρωση ή υποστήριξη της απόφασης (ΕΕ, Ευρατόμ) 2015/444, σύμφωνα με το άρθρο 60 της εν λόγω απόφασης.
                  
               
                     (5)
                  
                  
                     Τα μέτρα ασφαλείας που λαμβάνονται κατ’ εφαρμογή της εν λόγω απόφασης πρέπει να συνάδουν με τις αρχές για την ασφάλεια στην Επιτροπή που καθορίζονται στο άρθρο 3 της απόφασης (ΕΕ, Ευρατόμ) 2015/443.
                  
               
                     (6)
                  
                  
                     Το Συμβούλιο, η Επιτροπή και η ύπατη εκπρόσωπος της Ένωσης για θέματα εξωτερικής πολιτικής και πολιτικής ασφαλείας συμφώνησαν να μεριμνούν για τη διασφάλιση της μέγιστης δυνατής συνοχής κατά την εφαρμογή κανόνων ασφαλείας όσον αφορά την εκ μέρους τους προστασία των ΔΠΕΕ, συνεκτιμώντας τις ειδικές θεσμικές και οργανωτικές τους ανάγκες, σύμφωνα με τις δηλώσεις που επισυνάπτονται στα πρακτικά της συνόδου του Συμβουλίου κατά την οποία εγκρίθηκε η απόφαση 2013/488/ΕΕ του Συμβουλίου (4).
                  
               
                     (7)
                  
                  
                     Στις 4 Μαΐου 2016 η Επιτροπή εξέδωσε απόφαση (5) με την οποία εξουσιοδοτεί το αρμόδιο για θέματα ασφαλείας μέλος της Επιτροπής να εκδώσει, εξ ονόματος της Επιτροπής και υπό την ευθύνη της, τους κανόνες εφαρμογής που προβλέπονται στο άρθρο 60 της απόφασης (ΕΕ, Ευρατόμ) 2015/444,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         ΚΕΦΑΛΑΙΟ 1
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση καθορίζει τους όρους για τον χειρισμό διαβαθμισμένων πληροφοριών της ΕΕ (ΔΠΕΕ) επιπέδου RESTREINT UE/EU RESTRICTED (6) σύμφωνα με την απόφαση (ΕΕ, Ευρατόμ) 2015/444.
            
            
               2.   Η παρούσα απόφαση εφαρμόζεται σε όλα τα τμήματα και σε όλες τις εγκαταστάσεις της Επιτροπής.
            
         
         
            Άρθρο 2
            Κριτήρια για την πρόσβαση σε πληροφορίες με διαβάθμιση RESTREINT UE/EU RESTRICTED
            
               1.   Πρόσβαση σε πληροφορίες με διαβάθμιση RESTREINT UE/EU RESTRICTED μπορεί να χορηγηθεί εφόσον:
               
                           α)
                        
                        
                           έχει προσδιοριστεί η ανάγκη προσώπου να έχει πρόσβαση σε ορισμένες πληροφορίες με διαβάθμιση RESTREINT UE/EU RESTRICTED, ώστε να μπορεί να επιτελέσει ορισμένο επαγγελματικό έργο ή καθήκον για την Ευρωπαϊκή Επιτροπή·
                        
                     
                           β)
                        
                        
                           το οικείο πρόσωπο έχει ενημερωθεί για τους κανόνες και τις συναφείς προδιαγραφές και κατευθυντήριες γραμμές ασφαλείας για την προστασία των πληροφοριών με διαβάθμιση RESTREINT UE/EU RESTRICTED· και
                        
                     
                           γ)
                        
                        
                           το οικείο πρόσωπο έχει αναγνωρίσει τις ευθύνες του όσον αφορά την προστασία των σχετικών πληροφοριών.
                        
                     
            
               2.   Στους ασκούμενους της Επιτροπής δεν ανατίθενται καθήκοντα των οποίων η εκτέλεση καθιστά αναγκαία την πρόσβαση σε πληροφορίες με διαβάθμιση RESTREINT UE/EU RESTRICTED.
            
            
               3.   Ως προς τις υπόλοιπες κατηγορίες προσωπικού, η πρόσβαση επιτρέπεται ή όχι κατά τα οριζόμενα στον πίνακα που παρατίθεται στο παράρτημα.
            
         
         ΚΕΦΑΛΑΙΟ 2
         
            ΔΗΜΙΟΥΡΓΙΑ ΠΛΗΡΟΦΟΡΙΩΝ ΜΕ ΔΙΑΒΑΘΜΙΣΗ RESTREINT UE/ΕU RESTRICTED
         
         
            Άρθρο 3
            Φορέας προέλευσης
            Ενώ φορέας προέλευσης κατά την έννοια του άρθρου 1 της απόφασης (ΕΕ, Ευρατόμ) 2015/444 είναι το θεσμικό όργανο, ο οργανισμός ή η υπηρεσία της Ένωσης, το κράτος μέλος, το τρίτο κράτος ή ο διεθνής οργανισμός υπό την εξουσία του οποίου διαβαθμισμένες πληροφορίες έχουν δημιουργηθεί και/ή εισαχθεί στις δομές της Ένωσης, ο συντάκτης των πληροφοριών με διαβάθμιση RESTREINT UE/EU RESTRICTED δεν είναι κατ’ ανάγκη ο ίδιος.
         
         
            Άρθρο 4
            Απόδοση επιπέδου διαβάθμισης
            
               1.   Το προσωπικό που συντάσσει έγγραφο βάσει πληροφοριών κατά την έννοια του άρθρου 1 εξετάζει πάντοτε αν το έγγραφο πρέπει να διαβαθμιστεί. Η διαβάθμιση εγγράφου ως ΔΠΕΕ περιλαμβάνει αξιολόγηση και απόφαση του φορέα προέλευσης περί του αν η κοινολόγηση του εγγράφου σε μη εξουσιοδοτημένα πρόσωπα θα έβλαπτε τα συμφέροντα της Ευρωπαϊκής Ένωσης ή ενός ή περισσοτέρων κρατών μελών. Αν οι συντάκτες διατηρούν αμφιβολίες ως προς το αν το έγγραφο που συντάσσουν πρέπει να διαβαθμιστεί ως RESTREINT UE/EU RESTRICTED, θα πρέπει να συμβουλεύονται τον αρμόδιο προϊστάμενο μονάδας ή διευθυντή.
            
            
               2.   Έγγραφο διαβαθμίζεται σε επίπεδο τουλάχιστον RESTREINT UE/EU RESTRICTED αν η άνευ αδείας κοινολόγησή του θα μπορούσε, μεταξύ άλλων:
               
                           α)
                        
                        
                           να επηρεάσει αρνητικά τις διπλωματικές σχέσεις·
                        
                     
                           β)
                        
                        
                           να προκαλέσει σοβαρή ταλαιπωρία σε φυσικά πρόσωπα·
                        
                     
                           γ)
                        
                        
                           να δυσχεράνει τη διατήρηση της επιχειρησιακής αποτελεσματικότητας ή της ασφάλειας προσωπικού των κρατών μελών ή άλλων συνεισφερόντων το οποίο εκτελεί επιχειρησιακά καθήκοντα·
                        
                     
                           δ)
                        
                        
                           να συνιστά παράβαση υποχρεώσεων τήρησης της εμπιστευτικότητας πληροφοριών οι οποίες έχουν παρασχεθεί από τρίτους·
                        
                     
                           ε)
                        
                        
                           να βλάψει τη διερεύνηση ή να διευκολύνει την τέλεση εγκλήματος·
                        
                     
                           στ)
                        
                        
                           να θέσει σε μειονεκτική θέση την Ένωση ή τα κράτη μέλη στο πλαίσιο εμπορικών ή πολιτικών διαπραγματεύσεων με άλλα μέρη·
                        
                     
                           ζ)
                        
                        
                           να παρεμποδίσει την αποτελεσματική ανάπτυξη ή λειτουργία πολιτικών της Ένωσης·
                        
                     
                           η)
                        
                        
                           να υπονομεύσει την καλή διαχείριση της Ένωσης και των αποστολών της εν γένει· ή
                        
                     
                           θ)
                        
                        
                           να έχει ως αποτέλεσμα την αποκάλυψη πληροφοριών με υψηλότερο επίπεδο διαβάθμισης.
                        
                     
            
               3.   Οι φορείς προέλευσης μπορούν να αποφασίσουν να χορηγούν ενιαίο επίπεδο διαβάθμισης ασφαλείας σε κατηγορίες πληροφοριών που δημιουργούν σε τακτική βάση. Ωστόσο, διασφαλίζουν ότι στις επιμέρους πληροφορίες αποδίδεται το δέον επίπεδο διαβάθμισης.
            
         
         
            Άρθρο 5
            Χρήση σχεδίων
            
               1.   Οι πληροφορίες διαβαθμίζονται αμέσως μόλις παραχθούν. Προσωπικές σημειώσεις, προκαταρκτικά σχέδια ή μηνύματα που περιέχουν πληροφορίες που χρήζουν διαβάθμισης στο επίπεδο RESTREINT UE/EU RESTRICTED σημαίνονται εξαρχής αναλόγως και παράγονται και υποβάλλονται σε χειρισμό σύμφωνα με την παρούσα απόφαση.
            
            
               2.   Αν το τελικό έγγραφο δεν δικαιολογεί πλέον το επίπεδο διαβάθμισης RESTREINT UE/EU RESTRICTED, αποχαρακτηρίζεται.
            
         
         
            Άρθρο 6
            Αρχείο του πρωτογενούς υλικού
            Προκειμένου να καθίσταται δυνατός ο έλεγχος του φορέα προέλευσης σύμφωνα με το άρθρο 13, οι φορείς προέλευσης εγγράφων με διαβάθμιση RESTREINT UE/EU RESTRICTED τηρούν, στο μέτρο του δυνατού, αρχείο των διαβαθμισμένων πηγών που χρησιμοποιούνται για την παραγωγή διαβαθμισμένων εγγράφων, συμπεριλαμβανομένων στοιχείων για τις πηγές με αρχική προέλευση κράτη μέλη της ΕΕ, διεθνείς οργανισμούς ή τρίτα κράτη. Κατά περίπτωση, οι συγκεντρωτικές διαβαθμισμένες πληροφορίες σημαίνονται κατά τρόπο ώστε να διατηρείται η ταυτοποίηση των φορέων προέλευσης του χρησιμοποιηθέντος διαβαθμισμένου πρωτογενούς υλικού.
         
         
            Άρθρο 7
            Διαβάθμιση μερών εγγράφου
            
               1.   Σύμφωνα με το άρθρο 22 παράγραφος 6 της απόφασης (ΕΕ, Ευρατόμ) 2015/444, το γενικό επίπεδο διαβάθμισης ενός εγγράφου είναι τουλάχιστον τόσο υψηλό όσο το επίπεδο του στοιχείου του με την υψηλότερη διαβάθμιση. Όταν συγκεντρώνει πληροφορίες από διάφορες πηγές, το τελικό συγκεντρωτικό έγγραφο επανεξετάζεται προκειμένου να καθοριστεί το γενικό του επίπεδο διαβάθμισης ασφαλείας, δεδομένου ότι μπορεί να απαιτεί υψηλότερη διαβάθμιση από τις συνιστώσες του.
            
            
               2.   Τα έγγραφα που περιλαμβάνουν διαβαθμισμένα και μη διαβαθμισμένα μέρη διαρθρώνονται και σημαίνονται κατά τρόπο ώστε τα στοιχεία τους με διαφορετικό επίπεδο διαβάθμισης και/ή διαφορετικό επίπεδο ευαισθησίας να μπορούν να προσδιορίζονται και να αποχωρίζονται εύκολα, εφόσον είναι απαραίτητο. Με τον τρόπο αυτόν κάθε μέρος μπορεί να υποβάλλεται στον αρμόζοντα χειρισμό όταν αποχωρίζεται από τα υπόλοιπα στοιχεία.
            
         
         
            Άρθρο 8
            Πλήρης σήμανση διαβάθμισης
            
               1.   Οι πληροφορίες που χρήζουν διαβάθμισης σημαίνονται και υποβάλλονται σε χειρισμό ως τέτοιες ανεξάρτητα από τη φυσική μορφή τους. Το επίπεδο διαβάθμισης κοινοποιείται σαφώς στους αποδέκτες, είτε με σήμανση διαβάθμισης, αν οι πληροφορίες παρέχονται εγγράφως, σε έντυπη μορφή, αφαιρούμενα μέσα αποθήκευσης ή σε σύστημα επικοινωνίας και πληροφοριών (CIS), είτε με ανακοίνωση, αν οι πληροφορίες παρέχονται προφορικά, όπως σε συζήτηση ή παρουσίαση. Το διαβαθμισμένο υλικό φέρει φυσική σήμανση, ώστε να είναι δυνατή η εύκολη διαπίστωση της διαβάθμισης ασφαλείας του.
            
            
               2.   Όσον αφορά τα έγγραφα, η πλήρης σήμανση διαβάθμισης RESTREINT UE/EU RESTRICTED αναγράφεται με κεφαλαία γράμματα, ολογράφως στα γαλλικά και στα αγγλικά (πρώτα στα γαλλικά), σύμφωνα με την παράγραφο 3. Η σήμανση δεν μεταφράζεται σε άλλες γλώσσες.
            
            
               3.   Η σήμανση διαβάθμισης RESTREINT UE/EU RESTRICTED τίθεται ως εξής:
               
                           α)
                        
                        
                           στο κέντρο του επάνω και του κάτω μέρους κάθε σελίδας του εγγράφου·
                        
                     
                           β)
                        
                        
                           η πλήρης σήμανση διαβάθμισης σε μία γραμμή, χωρίς διαστήματα εκατέρωθεν της καθέτου·
                        
                     
                           γ)
                        
                        
                           με κεφαλαία μαύρα γράμματα, με γραμματοσειρά Times New Roman μεγέθους 16, με έντονους χαρακτήρες (bold) και εντός πλαισίου.
                        
                     
            
               4.   Κατά τη σύνταξη εγγράφου με διαβάθμιση RESTREINT UE/ΕU RESTRICTED:
               
                           α)
                        
                        
                           το επίπεδο διαβάθμισης αναγράφεται καθαρά σε κάθε σελίδα·
                        
                     
                           β)
                        
                        
                           όλες οι σελίδες αριθμούνται·
                        
                     
                           γ)
                        
                        
                           το έγγραφο φέρει αριθμό αναφοράς και θέμα το οποίο δεν αποτελεί το ίδιο διαβαθμισμένη πληροφορία, εκτός αν σημειώνεται άλλως·
                        
                     
                           δ)
                        
                        
                           όλα τα παραρτήματα και συνημμένα έγγραφα απαριθμούνται, αν είναι δυνατόν στην πρώτη σελίδα· και
                        
                     
                           ε)
                        
                        
                           το έγγραφο φέρει την ημερομηνία της σύνταξής του.
                        
                     
         
         
            Άρθρο 9
            Συντετμημένη σήμανση διαβάθμισης R-UE/EU-R
            Η συντομογραφία R-UE/EU-R μπορεί να χρησιμοποιείται ως ένδειξη του επιπέδου διαβάθμισης επιμέρους στοιχείων εγγράφου με διαβάθμιση RESTREINT UE/EU RESTRICTED ή όταν δεν μπορεί να τοποθετηθεί η πλήρης σήμανση διαβάθμισης, για παράδειγμα σε μικρού μεγέθους αφαιρούμενο μέσο αποθήκευσης. Μπορεί να χρησιμοποιείται στο σώμα κειμένου όταν η επανειλημμένη χρήση της πλήρους σήμανσης διαβάθμισης είναι επαχθής. Η συντομογραφία δεν χρησιμοποιείται αντί των πλήρων σημάνσεων διαβάθμισης στην κεφαλίδα και το υποσέλιδο του εγγράφου.
         
         
            Άρθρο 10
            Άλλες ενδείξεις ασφαλείας
            
               1.   Τα έγγραφα με διαβάθμιση RESTREINT UE/EU RESTRICTED είναι δυνατόν να φέρουν άλλες σημάνσεις ή «ενδείξεις ασφαλείας», που διευκρινίζουν, για παράδειγμα, τον τομέα τον οποίο αφορά το έγγραφο ή καθορίζουν ιδιαίτερη διανομή του βάσει της «ανάγκης γνώσης». Παράδειγμα:
               
                           
                              ΜΠΟΡΕΙ ΝΑ ΚΟΙΝΟΠΟΙΗΘΕΙ ΣΤΟ ΛΙΧΤΕΝΣΤΑΙΝ
                           
                        
                     
            
               2.   Τα έγγραφα με διαβάθμιση RESTREINT UE/EU RESTRICTED είναι δυνατόν να φέρουν προειδοποίηση ασφαλείας με την οποία παρέχονται συγκεκριμένες οδηγίες για τον χειρισμό και τη διαχείριση του εγγράφου.
            
            
               3.   Όταν είναι δυνατόν, τυχόν ενδείξεις σχετικά με τον αποχαρακτηρισμό του εγγράφου τίθενται στην πρώτη σελίδα του εγγράφου κατά τη σύνταξή του. Για παράδειγμα, μπορεί να χρησιμοποιείται η ακόλουθη σήμανση:
               
                           
                              RESTREINT EU/EU RESTRICTED
                           
                           έως τις [ηη/μμ/εεεε]
                        
                     
         
         
            Άρθρο 11
            Ηλεκτρονική επεξεργασία
            
               1.   Τα έγγραφα με διαβάθμιση RESTREINT UE/EU RESTRICTED δημιουργούνται με τη χρήση ηλεκτρονικών μέσων, στο μέτρο που αυτά είναι διαθέσιμα.
            
            
               2.   Το προσωπικό της Επιτροπής χρησιμοποιεί πιστοποιημένα CIS για τη δημιουργία πληροφοριών επιπέδου διαβάθμισης RESTREINT UE/EU RESTRICTED. Το προσωπικό ζητεί τη γνώμη του τοπικού υπευθύνου ασφαλείας (ΤΥΑ) αν έχει οποιαδήποτε αμφιβολία ως προς το ποια CIS μπορούν να χρησιμοποιηθούν. Σε διαβούλευση με την Αρχή Ασφαλείας της Επιτροπής, μπορούν να εφαρμόζονται ειδικές διαδικασίες σε έκτακτες περιπτώσεις ή σε ειδικές τεχνικές διαμορφώσεις.
            
            
               3.   Τα έγγραφα με διαβάθμιση RESTREINT UE/EU RESTRICTED, συμπεριλαμβανομένων των σχεδίων εγγράφων, όπως απαιτείται από το άρθρο 5, δεν αποστέλλονται με απλό ανοικτό ηλεκτρονικό ταχυδρομείο, δεν τυπώνονται ή σαρώνονται με συνήθεις εκτυπωτές ή σαρωτές και δεν υποβάλλονται σε χειρισμό σε προσωπικές συσκευές μελών του προσωπικού. Για την εκτύπωση εγγράφων με διαβάθμιση RESTREINT UE/EU RESTRICTED χρησιμοποιούνται μόνο εκτυπωτές ή φωτοαντιγραφικά συνδεδεμένα σε αυτόνομους υπολογιστές ή σε πιστοποιημένο σύστημα.
            
         
         
            Άρθρο 12
            Διανομή
            Ο αποστολέας εγγράφου με διαβάθμιση RESTREINT UE/EU RESTRICTED αποφασίζει σε ποιους θα διανείμει τις πληροφορίες, με βάση την ανάγκη γνώσης τους. Αν απαιτείται, καταρτίζεται κατάλογος διανομής για την καλύτερη διασφάλιση της εφαρμογής της αρχής της ανάγκης γνώσης.
         
         ΚΕΦΑΛΑΙΟ 3
         
            ΧΡΗΣΗ ΥΦΙΣΤΑΜΕΝΩΝ ΠΛΗΡΟΦΟΡΙΩΝ ΜΕ ΔΙΑΒΑΘΜΙΣΗ RESTREINT UE/ΕU RESTRICTED
         
         
            Άρθρο 13
            Έλεγχος του φορέα προέλευσης
            
               1.   Ο φορέας προέλευσης διατηρεί «έλεγχο του φορέα προέλευσης» επί των πληροφοριών με διαβάθμιση RESTREINT UE/EU RESTRICTED που έχει δημιουργήσει. Ζητείται η προηγούμενη έγγραφη συγκατάθεση του φορέα προέλευσης προτού οι πληροφορίες:
               
                           α)
                        
                        
                           αποχαρακτηριστούν·
                        
                     
                           β)
                        
                        
                           χρησιμοποιηθούν για σκοπούς άλλους από εκείνους που έχει ορίσει ο φορέας προέλευσης·
                        
                     
                           γ)
                        
                        
                           κοινοποιηθούν σε τρίτο κράτος ή διεθνή οργανισμό·
                        
                     
                           δ)
                        
                        
                           κοινολογηθούν σε μέρος εκτός της Επιτροπής αλλά εντός της ΕΕ· ή
                        
                     
                           ε)
                        
                        
                           κοινολογηθούν σε εργολάβο ή υποψήφιο εργολάβο εγκατεστημένο σε τρίτο κράτος.
                        
                     
            
               2.   Οι κάτοχοι πληροφοριών με διαβάθμιση RESTREINT UE/EU RESTRICTED έχουν λάβει πρόσβαση στις διαβαθμισμένες πληροφορίες προκειμένου να είναι σε θέση να εκτελούν τα καθήκοντά τους. Είναι υπεύθυνοι για τον δέοντα χειρισμό, αποθήκευση και προστασία των πληροφοριών σύμφωνα με την απόφαση (ΕΕ, Ευρατόμ) 2015/444. Σε αντίθεση με τους φορείς προέλευσης διαβαθμισμένων πληροφοριών, οι κάτοχοι δεν νομιμοποιούνται να αποφασίζουν για τον αποχαρακτηρισμό ή την περαιτέρω κοινοποίηση πληροφοριών με διαβάθμιση RESTREINT UE/EU RESTRICTED σε τρίτα κράτη ή διεθνείς οργανισμούς.
            
            
               3.   Αν ο φορέας προέλευσης πληροφορίας με διαβάθμιση RESTREINT UE/EU RESTRICTED δεν είναι δυνατόν να προσδιοριστεί, ο έλεγχος του φορέα προέλευσης ασκείται από το τμήμα της Επιτροπής που έχει στην κατοχή του την εν λόγω πληροφορία. Πριν από την κοινοποίηση πληροφοριών με διαβάθμιση RESTREINT UE/EU RESTRICTED σε τρίτο κράτος ή διεθνή οργανισμό ζητείται η γνώμη της ομάδας εμπειρογνωμόνων ασφαλείας της Επιτροπής.
            
         
         
            Άρθρο 14
            CIS κατάλληλα για τον χειρισμό πληροφοριών με διαβάθμιση RESTREINT UE/EU RESTRICTED
            Οι πληροφορίες με διαβάθμιση RESTREINT UE/EU RESTRICTED υποβάλλονται σε χειρισμό και διαβιβάζονται με ηλεκτρονικά μέσα, στο μέτρο που τέτοια είναι διαθέσιμα. Χρησιμοποιούνται μόνο CIS και εξοπλισμός που έχουν πιστοποιηθεί από την αρχή πιστοποίησης της ασφάλειας της Επιτροπής.
         
         
            Άρθρο 15
            Ειδικά μέτρα για τις πληροφορίες με διαβάθμιση RESTREINT UE/EU RESTRICTED σε αφαιρούμενα μέσα αποθήκευσης
            
               1.   Η χρήση αφαιρούμενων μέσων αποθήκευσης υπόκειται σε έλεγχο και λογοδοσία. Χρησιμοποιούνται μόνο αφαιρούμενα μέσα αποθήκευσης που έχουν παρασχεθεί από την Επιτροπή και κρυπτογραφηθεί με προϊόν εγκεκριμένο από την Αρχή Ασφαλείας της Επιτροπής. Προσωπικά αφαιρούμενα μέσα αποθήκευσης και αφαιρούμενα μέσα αποθήκευσης διανεμόμενα δωρεάν σε συνέδρια, σεμινάρια κ.λπ. δεν χρησιμοποιούνται για τη μεταφορά διαβαθμισμένων πληροφοριών. Όταν είναι δυνατόν, χρησιμοποιούνται αφαιρούμενα μέσα αποθήκευσης που προστατεύονται με μέτρα TEMPEST, σύμφωνα με τις οδηγίες της Αρχής Ασφαλείας της Επιτροπής.
            
            
               2.   Όταν διαβαθμισμένο έγγραφο υποβάλλεται σε χειρισμό ή αποθηκεύεται ηλεκτρονικά σε αφαιρούμενο μέσο αποθήκευσης, όπως σε κλειδί USB, CD ή κάρτα μνήμης, η σήμανση διαβάθμισης είναι σαφώς ορατή επί των ίδιων των απεικονιζόμενων πληροφοριών, καθώς και στο όνομα του αρχείου και επί του αφαιρούμενου μέσου αποθήκευσης.
            
            
               3.   Το προσωπικό λαμβάνει υπόψη ότι όταν μεγάλος όγκος διαβαθμισμένων πληροφοριών αποθηκεύεται σε αφαιρούμενο μέσο αποθήκευσης, το εν λόγω μέσο μπορεί να χρήζει υψηλότερου επιπέδου διαβάθμισης.
            
            
               4.   Μόνο CIS που έχουν δεόντως πιστοποιηθεί χρησιμοποιούνται για τη μεταφορά πληροφοριών με διαβάθμιση RESTREINT UE/EU RESTRICTED προς ή από αφαιρούμενα μέσα αποθήκευσης.
            
            
               5.   Όταν τηλεφορτώνονται πληροφορίες με διαβάθμιση RESTREINT UE/EU RESTRICTED σε αφαιρούμενα μέσα αποθήκευσης, λαμβάνεται ιδιαίτερη μέριμνα ώστε να διασφαλίζεται ότι τα εν λόγω μέσα δεν περιέχουν ιούς ή κακόβουλο λογισμικό πριν από τη μεταφορά των δεδομένων.
            
            
               6.   Κατά περίπτωση, ο χειρισμός των αφαιρούμενων μέσων αποθήκευσης γίνεται σύμφωνα με τυχόν λειτουργικές διαδικασίες ασφαλείας που σχετίζονται με το χρησιμοποιούμενο σύστημα κρυπτογράφησης.
            
            
               7.   Έγγραφα σε αφαιρούμενα μέσα αποθήκευσης τα οποία είτε δεν απαιτούνται πλέον είτε έχουν μεταφερθεί σε κατάλληλο CIS αφαιρούνται ή διαγράφονται με ασφάλεια, με τη χρήση εγκεκριμένων προϊόντων ή μεθόδων. Τα αφαιρούμενα μέσα αποθήκευσης καταστρέφονται όταν δεν είναι πλέον αναγκαία, εκτός εάν αποθηκευτούν σε κατάλληλα, κλειδωμένα έπιπλα γραφείου. Για κάθε καταστροφή ή διαγραφή χρησιμοποιείται μέθοδος σύμφωνη με τους κανόνες ασφαλείας της Επιτροπής. Για τα αφαιρούμενα μέσα αποθήκευσης τηρείται κατάλογος και η καταστροφή τους καταχωρίζεται σ’ αυτόν.
            
         
         
            Άρθρο 16
            Χειρισμός και αποθήκευση πληροφοριών με διαβάθμιση RESTREINT UE/EU RESTRICTED
            
               1.   Σύμφωνα με το άρθρο 19 παράγραφος 1 στοιχεία α) και β) της απόφασης (ΕΕ, Ευρατόμ) 2015/444, ο χειρισμός πληροφοριών με διαβάθμιση RESTREINT UE/EU RESTRICTED μπορεί να διεξάγεται σε διοικητικό χώρο ή χώρο ασφαλείας (7) ως εξής:
               
                           —
                        
                        
                           το προσωπικό κλείνει την πόρτα του γραφείου όταν χειρίζεται πληροφορίες με διαβάθμιση RESTREINT UE/EU RESTRICTED·
                        
                     
                           —
                        
                        
                           το προσωπικό τακτοποιεί τις πληροφορίες με διαβάθμιση RESTREINT UE/EU RESTRICTED εκτός θέας ή τις καλύπτει αν υποδεχθεί επισκέπτη·
                        
                     
                           —
                        
                        
                           το προσωπικό δεν αφήνει πληροφορίες με διαβάθμιση RESTREINT UE/EU RESTRICTED σε ορατό σημείο όταν το γραφείο είναι κενό·
                        
                     
                           —
                        
                        
                           οθόνες που απεικονίζουν πληροφορίες με διαβάθμιση RESTREINT UE/EU RESTRICTED είναι μονίμως στραμμένες μακριά από τα παράθυρα και τις πόρτες ώστε να αποτρέπεται τυχόν θέασή τους από έξω.
                        
                     
            
               2.   Σύμφωνα με το άρθρο 19 παράγραφος 1 στοιχείο γ) της απόφασης (ΕΕ, Ευρατόμ) 2015/444, πληροφορίες με διαβάθμιση RESTREINT UE/EU RESTRICTED μπορούν να υποβάλλονται σε χειρισμό εκτός χώρου ασφαλείας ή διοικητικού χώρου, υπό την προϋπόθεση ότι ο κάτοχος έχει αναλάβει να συμμορφώνεται με αντισταθμιστικά μέτρα για την προστασία των πληροφοριών από την πρόσβαση μη εξουσιοδοτημένων προσώπων. Τα αντισταθμιστικά μέτρα περιλαμβάνουν τουλάχιστον τα ακόλουθα:
               
                           —
                        
                        
                           οι πληροφορίες με διαβάθμιση RESTREINT UE/EU RESTRICTED δεν διαβάζονται σε δημόσιους χώρους·
                        
                     
                           —
                        
                        
                           οι ΔΠΕΕ διατηρούνται ανά πάσα στιγμή υπό τον προσωπικό έλεγχο του κατόχου·
                        
                     
                           —
                        
                        
                           τα έγγραφα φυλάσσονται σε κατάλληλο, κλειδωμένο έπιπλο γραφείου όταν δεν διαβάζονται ή συζητούνται·
                        
                     
                           —
                        
                        
                           οι πόρτες της αίθουσας παραμένουν κλειστές κατά τη διάρκεια της ανάγνωσης ή της συζήτησης του εγγράφου·
                        
                     
                           —
                        
                        
                           τα στοιχεία του εγγράφου δεν συζητούνται τηλεφωνικώς σε μη ασφαλή γραμμή ή σε μη κρυπτογραφημένα μηνύματα ηλεκτρονικού ταχυδρομείου·
                        
                     
                           —
                        
                        
                           το έγγραφο μπορεί να φωτοτυπηθεί ή να σαρωθεί μόνο σε αυτόνομο ή πιστοποιημένο εξοπλισμό·
                        
                     
                           —
                        
                        
                           ο χειρισμός και η προσωρινή διατήρηση του εγγράφου εκτός διοικητικού χώρου ή χώρου ασφαλείας διαρκεί μόνο τον ελάχιστο αναγκαίο χρόνο·
                        
                     
                           —
                        
                        
                           ο κάτοχος δεν απορρίπτει το διαβαθμισμένο έγγραφο, αλλά το επιστρέφει για αποθήκευση σε διοικητικό χώρο ή χώρο ασφαλείας, ή το καταστρέφει σε εγκεκριμένο καταστροφέα εγγράφων.
                        
                     
            
               3.   Οι πληροφορίες με διαβάθμιση RESTREINT UE/EU RESTRICTED σε έντυπη μορφή αποθηκεύονται σε κλειδωμένο έπιπλο γραφείου σε διοικητικό χώρο ή χώρο ασφαλείας. Μπορούν να αποθηκεύονται προσωρινά εκτός χώρου ασφαλείας ή διοικητικού χώρου, υπό την προϋπόθεση ότι ο κάτοχος έχει αναλάβει να συμμορφώνεται με αντισταθμιστικά μέτρα.
            
            
               4.   Περαιτέρω συμβουλές μπορούν να ζητηθούν από τον τοπικό υπεύθυνο ασφαλείας (ΤΥΑ) του αρμόδιου τμήματος της Επιτροπής.
            
            
               5.   Κάθε εικαζόμενο ή διαπιστωμένο περιστατικό ασφάλειας που αφορά το έγγραφο αναφέρεται στον ΤΥΑ το συντομότερο δυνατόν.
            
         
         
            Άρθρο 17
            Αντιγραφή και μετάφραση πληροφοριών με διαβάθμιση RESTREINT UE/EU RESTRICTED
            
               1.   Πληροφορίες με διαβάθμιση RESTREINT UE/EU RESTRICTED μπορούν να αντιγράφονται ή να μεταφράζονται κατόπιν εντολής του κατόχου, υπό την προϋπόθεση ότι ο φορέας προέλευσης δεν έχει επιβάλει προειδοποιήσεις. Ωστόσο, δεν δημιουργούνται περισσότερα αντίγραφα από όσα είναι απολύτως απαραίτητα.
            
            
               2.   Η αναπαραγωγή μέρους μόνο διαβαθμισμένου εγγράφου υπόκειται στους ίδιους όρους με την αντιγραφή του πλήρους εγγράφου. Τα αποσπάσματα επίσης διαβαθμίζονται ως RESTREINT UE/EU RESTRICTED, εκτός αν ο φορέας προέλευσης τα έχει σημάνει ειδικά ως μη διαβαθμισμένα.
            
            
               3.   Τα μέτρα ασφαλείας που εφαρμόζονται στις αρχικές πληροφορίες εφαρμόζονται επίσης στα αντίγραφα και στις μεταφράσεις τους.
            
         
         
            Άρθρο 18
            Γενικές αρχές για τη μεταφορά πληροφοριών με διαβάθμιση RESTREINT UE/EU RESTRICTED
            
               1.   Όποτε είναι δυνατόν, οι πληροφορίες με διαβάθμιση RESTREINT UE/EU RESTRICTED που πρέπει να μεταφερθούν εκτός χώρων ασφαλείας ή διοικητικών χώρων αποστέλλονται ηλεκτρονικά μέσω κατάλληλα πιστοποιημένων μέσων και/ή προστατευμένες με εγκεκριμένα κρυπτογραφικά προϊόντα.
            
            
               2.   Ανάλογα με τα διαθέσιμα μέσα ή τις ιδιαίτερες συνθήκες, πληροφορίες με διαβάθμιση RESTREINT UE/EU RESTRICTED μπορούν να μεταφέρονται υλικώς με το χέρι, υπό τη μορφή έντυπων εγγράφων ή σε αφαιρούμενα μέσα αποθήκευσης. Η χρήση αφαιρούμενων μέσων αποθήκευσης για τη μεταφορά πληροφοριών με διαβάθμιση RESTREINT UE/EU RESTRICTED προτιμάται έναντι της αποστολής έντυπων εγγράφων.
            
            
               3.   Μπορούν να χρησιμοποιούνται μόνο αφαιρούμενα μέσα αποθήκευσης που έχουν κρυπτογραφηθεί με προϊόν εγκεκριμένο από την Αρχή Ασφαλείας της Επιτροπής. Πληροφορίες με διαβάθμιση RESTREINT UE/EU RESTRICTED που περιέχονται σε αφαιρούμενο μέσο αποθήκευσης που δεν προστατεύεται με κρυπτογραφικό προϊόν εγκεκριμένο από την Αρχή Ασφαλείας της Επιτροπής υποβάλλονται σε χειρισμό σαν να περιέχονταν σε έντυπο αντίγραφο.
            
            
               4.   Μια αποστολή μπορεί να περιέχει περισσότερες από μία πληροφορίες με διαβάθμιση RESTREINT UE/EU RESTRICTED, υπό την προϋπόθεση ότι τηρείται η αρχή της ανάγκης γνώσης.
            
            
               5.   Η χρησιμοποιούμενη συσκευασία εξασφαλίζει ότι το περιεχόμενο δεν είναι ορατό. Οι πληροφορίες με διαβάθμιση RESTREINT UE/EU RESTRICTED μεταφέρονται σε αδιαφανή συσκευασία, για παράδειγμα σε φάκελο, αδιαφανή θήκη ή χαρτοφύλακα. Το εξωτερικό της συσκευασίας δεν φέρει καμία ένδειξη της φύσης ή του επιπέδου διαβάθμισης του περιεχομένου της. Η εσωτερική συσκευασία, αν χρησιμοποιείται τέτοια, φέρει τη σήμανση RESTREINT UE/EU RESTRICTED. Τόσο στην εξωτερική όσο και στην τυχόν εσωτερική συσκευασία αναγράφονται το όνομα, ο τίτλος της θέσης εργασίας και η διεύθυνση του παραλήπτη για τον οποίο προορίζεται η αποστολή, καθώς και διεύθυνση επιστροφής για την περίπτωση που δεν καταστεί δυνατή η παράδοση της αποστολής.
            
            
               6.   Τυχόν περιστατικά ασφαλείας σε συνάρτηση με πληροφορίες με διαβάθμιση RESTREINT UE/EU RESTRICTED οι οποίες μεταφέρονται από προσωπικό ή ταχυμεταφορείς κοινοποιούνται προς περαιτέρω διερεύνηση στη Διεύθυνση Ασφάλειας της Γενικής Διεύθυνσης Ανθρωπίνων Πόρων και Ασφάλειας, μέσω του ΤΥΑ του οικείου τμήματος της Επιτροπής.
            
         
         
            Άρθρο 19
            Ιδιόχειρη μεταφορά αφαιρούμενων μέσων αποθήκευσης
            
               1.   Τα αφαιρούμενα μέσα αποθήκευσης που χρησιμοποιούνται για τη μεταφορά πληροφοριών με διαβάθμιση RESTREINT UE/EU RESTRICTED συνοδεύονται από δελτίο αποστολής, στο οποίο καταγράφονται τα αφαιρούμενα μέσα αποθήκευσης που περιέχουν τις διαβαθμισμένες πληροφορίες, καθώς και όλα τα αρχεία που περιέχονται σ’ αυτά, ώστε να είναι σε θέση ο παραλήπτης να πραγματοποιήσει τις αναγκαίες επαληθεύσεις.
            
            
               2.   Στα μέσα είναι αποθηκευμένα μόνο τα έγγραφα προς παράδοση. Για παράδειγμα, σε ένα κλειδί USB θα πρέπει να είναι αποθηκευμένες μόνο διαβαθμισμένες πληροφορίες που προορίζονται όλες για τον ίδιο παραλήπτη. Ο αποστολέας λαμβάνει υπόψη ότι η αποθήκευση μεγάλου όγκου διαβαθμισμένων πληροφοριών σε τέτοιο μέσο μπορεί να επιβάλλει υψηλότερο επίπεδο διαβάθμισης για το μέσο συνολικά.
            
            
               3.   Μόνο αφαιρούμενα μέσα αποθήκευσης που φέρουν την κατάλληλη σήμανση διαβάθμισης χρησιμοποιούνται για τη μεταφορά πληροφοριών με διαβάθμιση RESTREINT UE/EU RESTRICTED.
            
         
         
            Άρθρο 20
            Μεταφορά εγγράφων με διαβάθμιση RESTREINT UE/EU RESTRICTED εντός κτιρίων της Επιτροπής
            
               1.   Το προσωπικό μπορεί να μεταφέρει έγγραφα με διαβάθμιση RESTREINT UE/EU RESTRICTED εντός κτιρίου της Επιτροπής, αλλά τα έγγραφα παραμένουν συνεχώς στην κατοχή του κομιστή τους και δεν διαβάζονται δημοσίως.
            
            
               2.   Έγγραφα με διαβάθμιση RESTREINT UE/EU RESTRICTED μπορούν να αποστέλλονται μέσω εσωτερικού ταχυδρομείου σε άλλα γραφεία της Ευρωπαϊκής Επιτροπής, εντός μονού, συνήθους, αδιαφανούς φακέλου, αλλά χωρίς ένδειξη εξωτερικά ότι το περιεχόμενο είναι διαβαθμισμένο. Στα άλλα θεσμικά και λοιπά όργανα ή οργανισμούς της ΕΕ που εξυπηρετούνται απευθείας από το εσωτερικό σύστημα αλληλογραφίας της Επιτροπής μπορούν επίσης να αποστέλλονται με τον ίδιο τρόπο έγγραφα με διαβάθμιση RESTREINT UE/EU RESTRICTED.
            
         
         
            Άρθρο 21
            Μεταφορά εγγράφων με διαβάθμιση RESTREINT UE/EU RESTRICTED εντός της Ένωσης
            
               1.   Πληροφορίες με διαβάθμιση RESTREINT UE/EU RESTRICTED μπορούν να μεταφέρονται από υπαλλήλους ή αγγελιαφόρους της Επιτροπής οπουδήποτε εντός της Ένωσης, υπό την προϋπόθεση ότι συμμορφώνονται με τις ακόλουθες οδηγίες:
               
                           α)
                        
                        
                           χρησιμοποιείται αδιαφανής φάκελος ή συσκευασία για τη μεταφορά των πληροφοριών με διαβάθμιση RESTREINT UE/EU RESTRICTED· ο φάκελος ή η συσκευασία δεν φέρει εξωτερικά καμία ένδειξη της φύσης ή του επιπέδου διαβάθμισης του περιεχομένου·
                        
                     
                           β)
                        
                        
                           οι πληροφορίες με διαβάθμιση RESTREINT UE/EU RESTRICTED παραμένουν συνεχώς στην κατοχή του κομιστή τους· και
                        
                     
                           γ)
                        
                        
                           ο φάκελος ή η συσκευασία δεν ανοίγεται καθ’ οδόν και οι πληροφορίες δεν διαβάζονται σε δημόσιους χώρους.
                        
                     
            
               2.   Προσωπικό που επιθυμεί να στείλει πληροφορίες με διαβάθμιση RESTREINT UE/EU RESTRICTED σε άλλες τοποθεσίες στην Ένωση μπορεί να διοργανώνει τη διαβίβασή τους με έναν από τους ακόλουθους τρόπους:
               
                           —
                        
                        
                           με εθνικές ταχυδρομικές υπηρεσίες που παρακολουθούν την αποστολή ή με ορισμένες εμπορικές υπηρεσίες ταχυμεταφοράς που εγγυώνται προσωπική ιδιόχειρη μεταφορά, υπό την προϋπόθεση ότι πληρούν τις απαιτήσεις του άρθρου 23 της παρούσας απόφασης·
                        
                     
                           —
                        
                        
                           με στρατιωτικό, κρατικό ή διπλωματικό μεταφορέα, σε συντονισμό με το προσωπικό της γραμματείας.
                        
                     
         
         
            Άρθρο 22
            Μεταφορά πληροφοριών με διαβάθμιση RESTREINT UE/EU RESTRICTED από ή προς το έδαφος τρίτου κράτους
            
               1.   Πληροφορίες με διαβάθμιση RESTREINT UE/EU RESTRICTED μπορούν να μεταφέρονται ιδιοχείρως από προσωπικό μεταξύ του εδάφους της Ένωσης και του εδάφους τρίτου κράτους.
            
            
               2.   Το προσωπικό της γραμματείας μπορεί να διοργανώνει μεταφορά με έναν από τους ακόλουθους τρόπους:
               
                           —
                        
                        
                           μεταφορά με ταχυδρομικές υπηρεσίες που παρακολουθούν την αποστολή ή με εμπορικές υπηρεσίες ταχυμεταφοράς που εγγυώνται προσωπική ιδιόχειρη μεταφορά·
                        
                     
                           —
                        
                        
                           μεταφορά με στρατιωτικό ή διπλωματικό μεταφορέα.
                        
                     
            
               3.   Το προσωπικό, όταν μεταφέρει ιδιοχείρως έντυπα έγγραφα ή αφαιρούμενα μέσα αποθήκευσης με διαβάθμιση RESTREINT UE/EU RESTRICTED, συμμορφώνεται με όλα τα ακόλουθα πρόσθετα μέτρα:
               
                           —
                        
                        
                           Όταν ταξιδεύει με δημόσια μέσα μεταφοράς, οι διαβαθμισμένες πληροφορίες τοποθετούνται σε χαρτοφύλακα ή τσάντα που παραμένει συνεχώς υπό την προσωπική φύλαξη του κομιστή. Ο χαρτοφύλακας ή η τσάντα δεν παραδίδεται ως παραδιδόμενη αποσκευή.
                        
                     
                           —
                        
                        
                           Οι πληροφορίες με διαβάθμιση RESTREINT UE/EU RESTRICTED μεταφέρονται εντός διπλής συσκευασίας. Η εσωτερική συσκευασία φέρει επίσημη σφραγίδα που δηλώνει ότι πρόκειται για επίσημη αποστολή και ότι δεν πρέπει να υποβληθεί σε έλεγχο ασφαλείας.
                        
                     
                           —
                        
                        
                           Ο κομιστής φέρει πιστοποιητικό αγγελιαφόρου, το οποίο έχει εκδοθεί από τη γραμματεία του οικείου τμήματος και το οποίο πιστοποιεί ότι ο κομιστής είναι εξουσιοδοτημένος να μεταφέρει την αποστολή με διαβάθμιση RESTREINT UE/EU RESTRICTED.
                        
                     
         
         
            Άρθρο 23
            Μεταφορά από παρόχους εμπορικών υπηρεσιών ταχυμεταφοράς
            
               1.   Για τους σκοπούς της παρούσας απόφασης, ως «πάροχοι εμπορικών υπηρεσιών ταχυμεταφοράς» νοούνται οι εθνικές ταχυδρομικές υπηρεσίες και οι εμπορικές εταιρείες ταχυμεταφορών που προσφέρουν υπηρεσία παράδοσης πληροφοριών έναντι αμοιβής, στο πλαίσιο της οποίας οι προς παράδοση πληροφορίες είτε μεταφέρονται προσωπικά ιδιοχείρως είτε η μεταφορά τους παρακολουθείται.
            
            
               2.   Οι πάροχοι εμπορικών υπηρεσιών ταχυμεταφοράς μπορούν να χρησιμοποιούν τις υπηρεσίες υπεργολάβου. Ωστόσο, την ευθύνη για τη συμμόρφωση με την παρούσα απόφαση εξακολουθεί να υπέχει η εταιρεία ταχυμεταφορών.
            
            
               3.   Εάν ο παραλήπτης για τον οποίο προορίζονται οι πληροφορίες βρίσκεται εκτός της ΕΕ, χρησιμοποιείται διπλή συσκευασία. Κατά την προετοιμασία της διαβαθμισμένης αποστολής, ο αποστολέας λαμβάνει υπόψη ότι οι πάροχοι εμπορικών υπηρεσιών ταχυμεταφοράς παραδίδουν αποστολές με διαβάθμιση RESTREINT UE/EU RESTRICTED μόνο στον παραλήπτη για τον οποίο προορίζονται, σε δεόντως εξουσιοδοτημένο αναπληρωτή αυτού, στον ελεγκτικό υπάλληλο γραμματείας ή στον δεόντως εξουσιοδοτημένο αναπληρωτή του, ή σε υπάλληλο υποδοχής. Για να μετριαστεί ο κίνδυνος να μην φθάσει η αποστολή στον παραλήπτη για τον οποίο προορίζεται, η εξωτερική και, αν συντρέχει περίπτωση, η εσωτερική συσκευασία της αποστολής φέρουν διεύθυνση επιστροφής.
            
            
               4.   Για πληροφορίες με διαβάθμιση RESTREINT UE/EU RESTRICTED δεν χρησιμοποιούνται υπηρεσίες ηλεκτρονικής διαβίβασης εγγράφων συστημένης παράδοσης τις οποίες προσφέρουν πάροχοι εμπορικών υπηρεσιών ταχυμεταφοράς.
            
         
         
            Άρθρο 24
            Άλλοι ειδικοί όροι χειρισμού
            
               1.   Τηρούνται οι τυχόν όροι μεταφοράς που προβλέπονται σε συμφωνία ασφαλείας των πληροφοριών ή σε διοικητικό διακανονισμό. Σε περίπτωση αμφιβολίας, το προσωπικό ζητεί τη γνώμη της οικείας γραμματείας του ή της Διεύθυνσης Ασφάλειας της Γενικής Διεύθυνσης Ανθρωπίνων Πόρων και Ασφάλειας.
            
            
               2.   Η απαίτηση για διπλή συσκευασία μπορεί να μην τηρείται για διαβαθμισμένες πληροφορίες που προστατεύονται από εγκεκριμένα κρυπτογραφικά προϊόντα. Ωστόσο, για τους σκοπούς της αναγραφής των αναγκαίων διευθύνσεων, αλλά και δεδομένου ότι το αφαιρούμενο μέσο αποθήκευσης φέρει ρητή σήμανση διαβάθμισης ασφαλείας, το μέσο μεταφέρεται τουλάχιστον εντός απλού φακέλου, και ενδεχομένως, αν συντρέχει ανάγκη, εντός πρόσθετου περιβλήματος φυσικής προστασίας, για παράδειγμα φακέλου με φυσαλίδες.
            
         
         ΚΕΦΑΛΑΙΟ 4
         
            ΔΙΑΒΑΘΜΙΣΜΕΝΕΣ ΣΥΝΕΔΡΙΑΣΕΙΣ
         
         
            Άρθρο 25
            Προετοιμασία συνεδριάσεων με διαβάθμιση RESTREINT UE/ΕU RESTRICTED
            
               1.   Συνεδριάσεις κατά τις οποίες πρόκειται να συζητηθούν πληροφορίες με διαβάθμιση RESTREINT UE/EU RESTREINT διεξάγονται μόνο σε αίθουσα συνεδριάσεων πιστοποιημένη στο αντίστοιχο ή υψηλότερο επίπεδο. Αν δεν υπάρχει διαθέσιμη τέτοια αίθουσα, το προσωπικό ζητεί τη γνώμη της Αρχής Ασφαλείας της Επιτροπής.
            
            
               2.   Κατά γενικό κανόνα, οι ημερήσιες διατάξεις δεν διαβαθμίζονται. Το γεγονός ότι η ημερήσια διάταξη συνεδρίασης αναφέρει διαβαθμισμένα έγγραφα δεν συνεπάγεται αυτομάτως διαβάθμιση της ίδιας της ημερήσιας διάταξης. Τα θέματα της ημερήσιας διάταξης διατυπώνονται κατά τρόπο ώστε να αποφεύγεται η θέση σε κίνδυνο των συμφερόντων της Ένωσης ή ενός ή περισσότερων κρατών μελών της.
            
            
               3.   Αν στην ημερήσια διάταξη πρόκειται να επισυναφθούν ηλεκτρονικά αρχεία που περιέχουν πληροφορίες με διαβάθμιση RESTREINT UE/EU RESTRICTED, είναι υποχρεωτική η προστασία των εν λόγω αρχείων με κρυπτογραφικά προϊόντα εγκεκριμένα από την αρχή κρυπτογράφησης της Επιτροπής.
            
            
               4.   Οι διοργανωτές της συνεδρίασης υπενθυμίζουν στους συμμετέχοντες ότι τυχόν παρατηρήσεις σχετικά με θέμα της ημερήσιας διάταξης με διαβάθμιση RESTREINT UE/EU RESTRICTED δεν πρέπει να αποσταλούν με απλό, ανοικτό μήνυμα ηλεκτρονικού ταχυδρομείου ή άλλο μέσο που δεν έχει δεόντως πιστοποιηθεί σύμφωνα με το άρθρο 11 της παρούσας απόφασης.
            
            
               5.   Οι διοργανωτές της συνεδρίασης προσπαθούν να ομαδοποιήσουν τα θέματα με διαβάθμιση RESTREINT UE/EU RESTRICTED, καταχωρίζοντάς τα διαδοχικά στην ημερήσια διάταξη, προκειμένου να διευκολυνθεί η ομαλή διεξαγωγή της συνεδρίασης. Στις συζητήσεις διαβαθμισμένων θεμάτων μπορούν να παρίστανται μόνο πρόσωπα με ανάγκη γνώσης.
            
            
               6.   Η ίδια η πρόσκληση στη συνεδρίαση προειδοποιεί τους συμμετέχοντες ότι στη συνεδρίαση θα συζητηθούν διαβαθμισμένα θέματα και θα εφαρμοστούν αντίστοιχα μέτρα ασφαλείας.
            
            
               7.   Η πρόσκληση στη συνεδρίαση ή σημείωση επί της ίδιας της ημερήσιας διάταξης υπενθυμίζει στους συμμετέχοντες ότι οι φορητές ηλεκτρονικές συσκευές πρέπει να απενεργοποιούνται κατά τη συζήτηση θεμάτων με διαβάθμιση RESTREINT UE/EU RESTRICTED.
            
            
               8.   Οι διοργανωτές της συνεδρίασης καταρτίζουν πλήρη κατάλογο των εξωτερικών συμμετεχόντων πριν από τη συνεδρίαση.
            
         
         
            Άρθρο 26
            Ηλεκτρονικός εξοπλισμός στις αίθουσες συνεδριάσεων με διαβάθμιση RESTREINT UE/EU RESTRICTED
            
               1.   Για τη διαβίβαση διαβαθμισμένων πληροφοριών, για παράδειγμα για την πραγματοποίηση παρουσιάσεων με την απεικόνιση πληροφοριών με διαβάθμιση RESTRICTED EU/EU RESTRICTED ή για τη διεξαγωγή διαβαθμισμένων τηλεοπτικών συνεδριάσεων, μπορούν να χρησιμοποιούνται μόνο πιστοποιημένα συστήματα ΤΠ σύμφωνα με το άρθρο 11 της παρούσας απόφασης.
            
            
               2.   Ο προεδρεύων της συνεδρίασης εξασφαλίζει ότι οι μη εγκεκριμένες φορητές ηλεκτρονικές συσκευές έχουν απενεργοποιηθεί.
            
         
         
            Άρθρο 27
            Διαδικασίες που πρέπει να τηρούνται κατά τη διάρκεια συνεδριάσεων με διαβάθμιση RESTREINT UE/ΕU RESTRICTED
            
               1.   Κατά την έναρξη της διαβαθμισμένης συζήτησης, ο προεδρεύων ανακοινώνει στη συνεδρίαση ότι τίθεται σε καθεστώς διαβάθμισης. Οι πόρτες και οι περσίδες κλείνονται.
            
            
               2.   Μόνο ο αναγκαίος αριθμός εγγράφων διανέμεται στους συμμετέχοντες και τους διερμηνείς, αν υπάρχουν, κατά την έναρξη της συζήτησης.
               Έγγραφα με διαβάθμιση RESTREINT UE/EU RESTRICTED δεν αφήνονται αφύλακτα κατά τη διάρκεια τυχόν διακοπών της συνεδρίασης.
            
            
               3.   Στο τέλος της συνεδρίασης, υπενθυμίζεται στους συμμετέχοντες και τους διερμηνείς να μην αφήσουν αφύλακτα στην αίθουσα οποιαδήποτε διαβαθμισμένα έγγραφα ή σημειώσεις που τυχόν κράτησαν. Τα διαβαθμισμένα έγγραφα ή οι σημειώσεις που δεν συνελέγησαν από τους συμμετέχοντες στο τέλος της συνεδρίασης συγκεντρώνονται από τους διοργανωτές της συνεδρίασης και κατατεμαχίζονται σε κατάλληλους καταστροφείς εγγράφων.
            
            
               4.   Κατά τη διάρκεια της συνεδρίασης, σημειώνεται ο κατάλογος των συμμετεχόντων και περιγραφή των τυχόν διαβαθμισμένων πληροφοριών που κοινοποιήθηκαν στα κράτη μέλη και γνωστοποιήθηκαν προφορικά σε τρίτα κράτη ή διεθνείς οργανισμούς, προκειμένου να καταγραφούν στα αποτελέσματα των εργασιών.
            
         
         
            Άρθρο 28
            Διερμηνείς και μεταφραστές
            Μόνο διερμηνείς και μεταφραστές που υπόκεινται στον κανονισμό υπηρεσιακής κατάστασης ή στο καθεστώς που εφαρμόζεται στο λοιπό προσωπικό της Ευρωπαϊκής Ένωσης, ή που διατηρούν συμβατικό δεσμό με την Επιτροπή έχουν πρόσβαση σε πληροφορίες με διαβάθμιση RESTREINT UE/EU RESTRICTED.
         
         ΚΕΦΑΛΑΙΟ 5
         
            ΚΟΙΝΟΠΟΙΗΣΗ ΚΑΙ ΑΝΤΑΛΛΑΓΗ ΠΛΗΡΟΦΟΡΙΩΝ ΜΕ ΔΙΑΒΑΘΜΙΣΗ RESTREINT UE/EU RESTRICTED
         
         
            Άρθρο 29
            Συγκατάθεση του φορέα προέλευσης
            Αν ο φορέας προέλευσης διαβαθμισμένων πληροφοριών των οποίων ζητείται η κοινολόγηση ή κοινοποίηση, ή του πρωτογενούς υλικού που αυτές ενδεχομένως περιέχουν, δεν είναι η Επιτροπή, το τμήμα της Επιτροπής που έχει στην κατοχή του τις εν λόγω διαβαθμισμένες πληροφορίες ζητεί πρώτα την έγγραφη συγκατάθεση του φορέα προέλευσης. Αν ο φορέας προέλευσης δεν είναι δυνατόν να προσδιοριστεί, ο έλεγχος του φορέα προέλευσης ασκείται από το τμήμα της Επιτροπής που έχει στην κατοχή του τις εν λόγω διαβαθμισμένες πληροφορίες.
         
         
            Άρθρο 30
            Κοινοποίηση πληροφοριών με διαβάθμιση RESTREINT UE/EU RESTRICTED σε άλλες οντότητες της Ένωσης
            
               1.   Πληροφορίες με διαβάθμιση RESTREINT UE/EU RESTRICTED κοινοποιούνται σε άλλο θεσμικό ή άλλο όργανο, οργανισμό ή γραφείο της Ένωσης μόνο αν ο παραλήπτης έχει ανάγκη γνώσης και η οντότητα διαθέτει αντίστοιχο νομικό διακανονισμό με την Επιτροπή.
            
            
               2.   Στο εσωτερικό της Επιτροπής, η γραμματεία ΔΠΕΕ που τελεί υπό τη διαχείριση της Γενικής Γραμματείας αποτελεί, κατά κανόνα, το κύριο σημείο εισόδου και εξόδου στο πλαίσιο των ανταλλαγών διαβαθμισμένων πληροφοριών με άλλα θεσμικά και λοιπά όργανα και οργανισμούς ή γραφεία της Ένωσης. Ωστόσο, πληροφορίες με διαβάθμιση RESTREINT UE/EU RESTRICTED μπορούν να κοινοποιούνται απευθείας στους παραλήπτες για τους οποίους προορίζονται.
            
         
         
            Άρθρο 31
            Ανταλλαγή πληροφοριών με διαβάθμιση RESTREINT UE/EU RESTRICTED με κράτη μέλη
            
               1.   Πληροφορίες με διαβάθμιση RESTREINT UE/EU RESTRICTED μπορούν να κοινοποιούνται σε κράτη μέλη, αν ο παραλήπτης έχει ανάγκη γνώσης.
            
            
               2.   Οι διαβαθμισμένες πληροφορίες των κρατών μελών οι οποίες φέρουν αντίστοιχη εθνική σήμανση διαβάθμισης (8) και οι οποίες έχουν παρασχεθεί στην Επιτροπή τυγχάνουν του ίδιου επιπέδου προστασίας με τις πληροφορίες με διαβάθμιση RESTREINT UE/EU RESTRICTED.
            
         
         
            Άρθρο 32
            Ανταλλαγή πληροφοριών με διαβάθμιση RESTREINT UE/EU RESTRICTED με τρίτα κράτη και διεθνείς οργανισμούς
            
               1.   Πληροφορίες με διαβάθμιση RESTREINT UE/EU RESTRICTED κοινοποιούνται σε τρίτο κράτος ή διεθνή οργανισμό μόνο αν ο παραλήπτης έχει ανάγκη γνώσης και το τρίτο κράτος ή ο διεθνής οργανισμός διαθέτει κατάλληλο νομικό ή διοικητικό πλαίσιο, όπως συμφωνία ασφαλείας των πληροφοριών ή διοικητικό διακανονισμό με την Επιτροπή. Οι διατάξεις τέτοιας συμφωνίας ή διακανονισμού υπερισχύουν των διατάξεων της παρούσας απόφασης.
            
            
               2.   Η γραμματεία ΔΠΕΕ που τελεί υπό τη διαχείριση της Γενικής Γραμματείας ενεργεί, κατά κανόνα, ως το κύριο σημείο εισόδου και εξόδου στο πλαίσιο των ανταλλαγών πληροφοριών με διαβάθμιση RESTREINT UE/EU RESTRICTED μεταξύ της Επιτροπής και τρίτων κρατών και διεθνών οργανισμών. Ζητείται η γνώμη της Αρχής Ασφαλείας της Επιτροπής όποτε, για λόγους ασφαλείας, οργανωτικούς ή επιχειρησιακούς, κρίνεται σκόπιμη η ανάληψη από τοπικές γραμματείες ΔΠΕΕ του ρόλου του σημείου εισόδου και εξόδου για τα θέματα που εμπίπτουν στην αρμοδιότητα του οικείου τμήματος.
            
            
               3.   Για την εξασφάλιση της ιχνηλασιμότητάς τους, οι πληροφορίες με διαβάθμιση RESTREINT UE/EU RESTRICTED καταγράφονται:
               
                           —
                        
                        
                           κατά την είσοδό τους σε οργανωτική μονάδα ή την έξοδό τους από τέτοια· και
                        
                     
                           —
                        
                        
                           κατά την είσοδό τους σε CIS ή την έξοδό τους από τέτοιο.
                        
                     
            
               4.   Η καταγραφή αυτή μπορεί να πραγματοποιείται σε χαρτί ή σε ηλεκτρονικά αρχεία.
            
            
               5.   Οι διαδικασίες καταγραφής για τις διαβαθμισμένες πληροφορίες που υποβάλλονται σε χειρισμό εντός πιστοποιημένου CIS μπορούν να διεξάγονται με διεργασίες εντός του ίδιου του CIS. Στην περίπτωση αυτή, το CIS περιλαμβάνει μέτρα που εγγυώνται την ακεραιότητα των αρχείων καταγραφής.
            
            
               6.   Οι διαβαθμισμένες πληροφορίες που λαμβάνονται από τρίτα κράτη ή διεθνείς οργανισμούς τυγχάνουν ισοδύναμου επιπέδου προστασίας με τις ΔΠΕΕ που φέρουν την αντίστοιχη σήμανση διαβάθμισης, όπως ορίζεται στην οικεία συμφωνία ασφαλείας των πληροφοριών ή στον οικείο διοικητικό διακανονισμό.
            
         
         
            Άρθρο 33
            Έκτακτη ad hoc κοινοποίηση πληροφοριών με διαβάθμιση RESTREINT UE/EU RESTRICTED
            
               1.   Όταν η Επιτροπή ή κάποιο από τα τμήματά της κρίνει ότι υπάρχει έκτακτη ανάγκη κοινοποίησης πληροφοριών με διαβάθμιση RESTREINT UE/EU RESTRICTE σε τρίτο κράτος, διεθνή οργανισμό ή οντότητα της της ΕΕ, αλλά δεν υπάρχει συμφωνία για την ασφάλεια των πληροφοριών ή διοικητικός διακανονισμός, ακολουθείται η διαδικασία της έκτακτης ad hoc κοινοποίησης.
            
            
               2.   Τα τμήματα της Επιτροπής επικοινωνούν με την Αρχή Ασφαλείας της Επιτροπής, η οποία ζητεί τη γνώμη της ομάδας εμπειρογνωμόνων ασφαλείας της Επιτροπής.
            
            
               3.   Μετά τη διαβούλευση με την ομάδα εμπειρογνωμόνων ασφαλείας της Επιτροπής, η Επιτροπή μπορεί, βάσει πρότασης του μέλους της Επιτροπής που είναι αρμόδιο για ζητήματα ασφαλείας, να επιτρέψει την κοινοποίηση των εν λόγω πληροφοριών.
            
         
         ΚΕΦΑΛΑΙΟ 6
         
            ΤΕΛΟΣ ΤΟΥ ΚΥΚΛΟΥ ΖΩΗΣ ΓΙΑ ΤΙΣ ΠΛΗΡΟΦΟΡΙΕΣ ΜΕ ΔΙΑΒΑΘΜΙΣΗ RESTREINT UE/EU RESTRICTED
         
         
            Άρθρο 34
            Χρόνος αποχαρακτηρισμού
            
               1.   Πληροφορίες παραμένουν διαβαθμισμένες μόνο για το χρονικό διάστημα κατά το οποίο χρήζουν προστασίας. Ο αποχαρακτηρισμός συνεπάγεται ότι οι πληροφορίες δεν θεωρούνται πλέον διαβαθμισμένες. Κατά τη δημιουργία τους, ο φορέας προέλευσης δηλώνει, αν είναι δυνατόν, αν οι ΔΠΕΕ μπορούν να αποχαρακτηριστούν σε ορισμένη ημερομηνία ή κατόπιν συγκεκριμένου γεγονότος. Διαφορετικά, ο φορέας προέλευσης επανεξετάζει τακτικά τις πληροφορίες με διαβάθμιση RESTREINT UE/EU RESTRICTED για να διακριβώσει αν η διαβάθμιση εξακολουθεί να είναι ενδεδειγμένη.
            
            
               2.   Οι πληροφορίες με διαβάθμιση RESTREINT UE/EU RESTRICTED που προέρχονται από την Επιτροπή θα αποχαρακτηρίζονται αυτόματα μετά την παρέλευση τριάντα ετών, σύμφωνα με τον κανονισμό (ΕΟΚ, Ευρατόμ) αριθ. 354/83 του Συμβουλίου, όπως τροποποιήθηκε με τον κανονισμό (ΕΚ, Ευρατόμ) αριθ. 1700/2003 του Συμβουλίου (9), και σύμφωνα με το άρθρο 59 παράγραφος 2 στοιχείο α) της απόφασης (ΕΕ, Ευρατόμ) 2015/444.
            
            
               3.   Έγγραφα της Επιτροπής μπορούν επίσης να αποχαρακτηρίζονται κατά περίπτωση, για παράδειγμα κατόπιν αιτήματος πρόσβασης από το κοινό.
            
         
         
            Άρθρο 35
            Αρμοδιότητα αποχαρακτηρισμού
            
               1.   Πληροφορίες με διαβάθμιση RESTREINT UE/EU RESTRICTED δεν αποχαρακτηρίζονται χωρίς την άδεια του φορέα προέλευσης.
            
            
               2.   Το τμήμα της Επιτροπής που συντάσσει διαβαθμισμένο έγγραφο είναι αρμόδιο να αποφασίζει αν μπορεί να αποχαρακτηριστεί. Στο εσωτερικό της Επιτροπής, για κάθε αίτημα αποχαρακτηρισμού ζητείται η γνώμη του προϊσταμένου μονάδας ή του διευθυντή του τμήματος προέλευσης. Αν το τμήμα έχει συγκεντρώσει διαβαθμισμένες πληροφορίες από διάφορες πηγές, ζητεί πρώτα τη συγκατάθεση όλων των άλλων μερών που παρείχαν πρωτογενές υλικό, συμπεριλαμβανομένων των ευρισκόμενων σε κράτη μέλη, άλλα όργανα της ΕΕ, τρίτα κράτη ή διεθνείς οργανισμούς.
            
            
               3.   Αν το τμήμα προέλευσης της Επιτροπής δεν υφίσταται πλέον και οι αρμοδιότητές του έχουν αναληφθεί από άλλη υπηρεσία, η απόφαση αποχαρακτηρισμού λαμβάνεται από την υπηρεσία αυτή. Αν το τμήμα προέλευσης δεν υφίσταται πλέον και οι αρμοδιότητές του δεν έχουν αναληφθεί από άλλη υπηρεσία, η απόφαση αποχαρακτηρισμού λαμβάνεται από κοινού από τους προϊσταμένους μονάδας ή διευθυντές των παραληπτριών Γενικών Διευθύνσεων.
            
         
         
            Άρθρο 36
            Ευαίσθητες μη διαβαθμισμένες πληροφορίες
            Όταν η επανεξέταση εγγράφου καταλήγει σε απόφαση αποχαρακτηρισμού, εξετάζεται κατά πόσον το έγγραφο θα πρέπει να φέρει σήμανση διανομής ευαίσθητων μη διαβαθμισμένων πληροφοριών κατά την έννοια του άρθρου 9 της απόφασης (ΕΕ, Ευρατόμ) 2015/443.
         
         
            Άρθρο 37
            Τρόπος επισήμανσης του αποχαρακτηρισμού εγγράφου
            
               1.   Η αρχική σήμανση διαβάθμισης στο επάνω και στο κάτω μέρος κάθε σελίδας διαγράφεται εμφανώς (δεν αφαιρείται), με χρήση της λειτουργίας μορφοποίησης «διακριτή διαγραφή» αν πρόκειται για ηλεκτρονικό μορφότυπο ή με το χέρι αν πρόκειται για εκτύπωση.
            
            
               2.   Στην πρώτη σελίδα (εξώφυλλο) τίθεται σφραγίδα αποχαρακτηρισμού και αναγράφονται τα στοιχεία της υπεύθυνης για τον αποχαρακτηρισμό αρχής και η αντίστοιχη ημερομηνία.
            
            
               3.   Οι αρχικοί παραλήπτες των πληροφοριών με διαβάθμιση RESTREINT UE/EU RESTRICTED ενημερώνονται για τον αποχαρακτηρισμό. Οι αρχικοί παραλήπτες είναι υπεύθυνοι για την ενημέρωση των τυχόν επόμενων παραληπτών στους οποίους έχουν αποστείλει ή κοινοποιήσει τις αρχικές πληροφορίες με διαβάθμιση RESTREINT UE/EU RESTRICTED.
            
            
               4.   Η Υπηρεσία Ιστορικών Αρχείων της Επιτροπής ενημερώνεται για όλες τις αποφάσεις αποχαρακτηρισμού που λαμβάνονται.
            
            
               5.   Όλες οι μεταφράσεις διαβαθμισμένων πληροφοριών υπόκεινται στις ίδιες διαδικασίες αποχαρακτηρισμού με την αρχική γλωσσική εκδοχή.
            
         
         
            Άρθρο 38
            Μερικός αποχαρακτηρισμός πληροφοριών με διαβάθμιση RESTREINT UE/EU RESTRICTED
            
               1.   Ο μερικός αποχαρακτηρισμός είναι επίσης δυνατός (π.χ. παραρτημάτων, ορισμένων μόνο παραγράφων κ.λπ.). Η ακολουθητέα διαδικασία είναι η ίδια μ’ αυτήν για τον αποχαρακτηρισμό ολόκληρου εγγράφου.
            
            
               2.   Σε περίπτωση μερικού αποχαρακτηρισμού («καθαρισμού» από εμπιστευτικά στοιχεία) πληροφοριών με διαβάθμιση RESTREINT UE/EU RESTRICTED, παράγεται μη διαβαθμισμένο απόσπασμα.
            
            
               3.   Τα μέρη που παραμένουν διαβαθμισμένα αντικαθίστανται από τη φράση:
               
                           
                              ΜΗ ΑΠΟΧΑΡΑΚΤΗΡΙΣΜΕΝΟ ΤΜΗΜΑ
                           
                        
                     είτε στο σώμα του ίδιου του κειμένου, αν το μέρος που παραμένει διαβαθμισμένο αποτελεί μέρος παραγράφου, είτε ως παράγραφος, αν το μέρος που παραμένει διαβαθμισμένο είναι συγκεκριμένη παράγραφος ή περισσότερες από μία παράγραφοι.
            
            
               4.   Στο κείμενο γίνεται ειδική μνεία σε περίπτωση που ολόκληρο παράρτημα δεν είναι δυνατόν να αποχαρακτηριστεί και, ως εκ τούτου, έχει αφαιρεθεί ολοσχερώς από το απόσπασμα.
            
         
         
            Άρθρο 39
            Συνήθης καταστροφή και διαγραφή πληροφοριών με διαβάθμιση RESTREINT UE/EU RESTRICTED
            
               1.   Η Επιτροπή δεν συσσωρεύει μεγάλες ποσότητες διαβαθμισμένων πληροφοριών.
            
            
               2.   Τα τμήματα προέλευσης επανεξετάζουν συστηματικά και ανά σύντομα χρονικά διαστήματα μικρό αριθμό διαβαθμισμένων πληροφοριών για ενδεχόμενη καταστροφή ή διαγραφή τους. Σε επανεξέταση ανά τακτά χρονικά διαστήματα υποβάλλονται τόσο οι πληροφορίες που αποθηκεύονται σε χαρτί όσο και οι πληροφορίες που αποθηκεύονται σε CIS.
            
            
               3.   Το προσωπικό καταστρέφει ή διαγράφει με ασφάλεια τα έγγραφα με διαβάθμιση RESTREINT UE/EU RESTRICTED που δεν απαιτούνται πλέον, με την επιφύλαξη τυχόν απαιτήσεων αρχειοθέτησης για το πρωτότυπο έγγραφο.
            
            
               4.   Το προσωπικό δεν υποχρεούται να ενημερώσει τον φορέα προέλευσης αν καταστρέψει ή διαγράψει αντίγραφα εγγράφων με διαβάθμιση RESTREINT UE/EU RESTRICTED.
            
            
               5.   Τα σχέδια εγγράφων που περιέχουν διαβαθμισμένες πληροφορίες υπόκεινται στις ίδιες μεθόδους απόρριψης με τα τελικά διαβαθμισμένα έγγραφα.
            
            
               6.   Μόνο εγκεκριμένοι καταστροφείς εγγράφων χρησιμοποιούνται για την καταστροφή εγγράφων με διαβάθμιση RESTREINT UE/EU RESTRICTED. Οι καταστροφείς εγγράφων επιπέδου 4 του προτύπου DIN 32757 και επιπέδου 5 του προτύπου DIN 66399 είναι κατάλληλοι για την καταστροφή εγγράφων με διαβάθμιση RESTREINT UE/EU RESTRICTED.
            
            
               7.   Τα έγγραφα που έχουν κατατεμαχιστεί από εγκεκριμένους καταστροφείς εγγράφων μπορούν να απορρίπτονται ως συνήθη απορρίμματα γραφείου.
            
            
               8.   Όλα τα μέσα και οι συσκευές που περιέχουν πληροφορίες με διαβάθμιση RESTREINT UE/EU RESTRICTED πρέπει να «καθαρίζονται» δεόντως από εμπιστευτικά στοιχεία κατά τη λήξη της διάρκειας ζωής τους. Τα ηλεκτρονικά δεδομένα καταστρέφονται ή διαγράφονται από τους πόρους τεχνολογίας των πληροφοριών και από τα σχετικά μέσα αποθήκευσης κατά τρόπο που να παρέχει εύλογη βεβαιότητα ότι οι πληροφορίες δεν μπορούν να ανακτηθούν. Με τον «καθαρισμό» από εμπιστευτικά στοιχεία αφαιρούνται τα δεδομένα από τη συσκευή αποθήκευσης και επίσης αφαιρούνται όλες οι ετικέτες, οι σημάνσεις και τα αρχεία καταγραφής δραστηριοτήτων.
            
            
               9.   Τα ηλεκτρονικά μέσα αποθήκευσης δίδονται στον τοπικό υπεύθυνο ασφαλείας ή στον τοπικό υπεύθυνο ασφαλείας πληροφορικής και/ή στον ελεγκτικό υπάλληλο γραμματείας με σκοπό την καταστροφή και την απόρριψή τους.
            
         
         
            Άρθρο 40
            Εκκένωση και καταστροφή πληροφοριών με διαβάθμιση RESTREINT UE/EU RESTRICTED σε κατάσταση έκτακτης ανάγκης
            
               1.   Ο προϊστάμενος του τμήματος καταρτίζει, εγκρίνει και, αν απαιτείται, θέτει σε εφαρμογή σχέδια εκκένωσης και καταστροφής έκτακτης ανάγκης για την προστασία των πληροφοριών με διαβάθμιση RESTREINT UE/EU RESTRICTED που διατρέχουν σημαντικό κίνδυνο να περιέλθουν σε μη εξουσιοδοτημένα πρόσωπα κατά τη διάρκεια κρίσης. Κατά σειρά προτεραιότητας και ανάλογα με τη φύση της έκτακτης ανάγκης, εξετάζονται τα ακόλουθα σενάρια:
               
                           1)
                        
                        
                           μεταφορά των ΔΠΕΕ σε εναλλακτικό ασφαλές μέρος, αν είναι δυνατόν σε διοικητικό χώρο ή χώρο ασφαλείας εντός του ίδιου κτιρίου·
                        
                     
                           2)
                        
                        
                           εκκένωση των ΔΠΕΕ σε εναλλακτικό ασφαλές μέρος, αν είναι δυνατόν σε διοικητικό χώρο ή χώρο ασφαλείας σε διαφορετικό κτίριο, αν είναι δυνατόν σε κτίριο της Επιτροπής·
                        
                     
                           3)
                        
                        
                           καταστροφή των ΔΠΕΕ, αν είναι δυνατόν με τη χρήση εγκεκριμένων μέσων καταστροφής.
                        
                     
            
               2.   Όταν έχουν τεθεί σε εφαρμογή σχέδια έκτακτης ανάγκης, δίδεται προτεραιότητα στη μετακίνηση ή στην καταστροφή πρώτα των πληροφοριών με την υψηλότερη διαβάθμιση.
            
            
               3.   Οι επιχειρησιακές λεπτομέρειες των σχεδίων εκκένωσης και καταστροφής έκτακτης ανάγκης διαβαθμίζονται καθ’ εαυτές στο επίπεδο RESTREINT UE/EU RESTRICTED.
            
         
         
            Άρθρο 41
            Αρχειοθέτηση
            
               1.   Οι αποφάσεις σχετικά με το αν και το πότε έγγραφα θα αρχειοθετηθούν, καθώς και τα αντίστοιχα πρακτικά μέτρα που πρέπει να ληφθούν, συνάδουν με την πολιτική της Επιτροπής για τη διαχείριση των εγγράφων.
            
            
               2.   Τα έγγραφα με διαβάθμιση RESTREINT UE/EU RESTRICTED δεν αποστέλλονται στα ιστορικά αρχεία της Ευρωπαϊκής Ένωσης στη Φλωρεντία.
            
         
         ΚΕΦΑΛΑΙΟ 7
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 42
            Διαφάνεια
            Η παρούσα απόφαση κοινοποιείται στο προσωπικό της Επιτροπής και σε όλα τα πρόσωπα επί των οποίων εφαρμόζεται, και δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 43
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 17 Οκτωβρίου 2019.
            
               
                  Για την Επιτροπή
               
               
                  εξ ονόματος του Προέδρου,
               
               Günther OETTINGER
               
                  Μέλος της Επιτροπής
               
            
         
         
            (1)  ΕΕ L 72 της 17.3.2015, σ. 41.
         
            (2)  ΕΕ L 72 της 17.3.2015, σ. 53.
         
            (3)  ΕΕ L 6 της 11.1.2017, σ. 40.
         
            (4)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).
         
            (5)  Απόφαση της Επιτροπής της 4ης Μαΐου 2016 για εξουσιοδότηση σχετική με την ασφάλεια [C(2016) 2797 final].
         
            (6)  Σύμφωνα με το άρθρο 3 της απόφασης (ΕΕ, Ευρατόμ) 2015/444, ως πληροφορίες «RESTREINT UE/EU RESTRICTED» νοούνται «πληροφορίες και υλικό των οποίων η άνευ αδείας κοινολόγηση μπορεί να είναι αντίθετη προς τα συμφέροντα της Ευρωπαϊκής Ένωσης ή ενός ή περισσοτέρων κρατών μελών της».
         
            (7)  Όπως οι χώροι αυτοί ορίζονται στο άρθρο 18 της απόφασης (ΕΕ, Ευρατόμ) 2015/444.
         
            (8)  Ο πίνακας αντιστοιχίας για τις σημάνσεις των κρατών μελών παρατίθεται στο παράρτημα I της απόφασης (ΕΕ, Ευρατόμ) 2015/444.
         
            (9)  Κανονισμός (ΕΚ, Ευρατόμ) αριθ. 1700/2003 του Συμβουλίου, της 22ας Σεπτεμβρίου 2003, για την τροποποίηση του κανονισμού (ΕΟΚ, Ευρατόμ) αριθ. 354/83 για το άνοιγμα στο κοινό των ιστορικών αρχείων της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας (ΕΕ L 243 της 27.9.2003, σ. 1).
      
      
         
            ΠΑΡΑΡΤΗΜΑ
            Κατηγορίες προσωπικού που μπορούν να έχουν πρόσβαση σε πληροφορίες με διαβάθμιση RESTREINT UE/EU RESTRICTED, αν απαιτείται για την εκτέλεση των επαγγελματικών τους καθηκόντων
            
                        Κατηγορίες προσωπικού της Επιτροπής
                     
                     
                        Πρόσβαση σε πληροφορίες με διαβάθμιση R-UE/EU- R
                     
                     
                        Όροι
                     
                  
                        Υπάλληλοι
                     
                     
                        Ναι
                     
                     
                        Ενημέρωση + αναγνώριση + ανάγκη γνώσης
                     
                  
                        Έκτακτοι υπάλληλοι
                     
                     
                        Ναι
                     
                     
                        Ενημέρωση + αναγνώριση + ανάγκη γνώσης
                     
                  
                        Συμβασιούχοι υπάλληλοι
                     
                     
                        Ναι
                     
                     
                        Ενημέρωση + αναγνώριση + ανάγκη γνώσης
                     
                  
                        Αποσπασμένοι εθνικοί εμπειρογνώμονες (ΑΕΕ)
                     
                     
                        Ναι
                     
                     
                        Ενημέρωση (από την Επιτροπή) + αναγνώριση + ανάγκη γνώσης
                     
                  
                        Ασκούμενοι
                     
                     
                        Όχι
                     
                     
                        Δεν επιτρέπονται εξαιρέσεις
                     
                  
                        Οποιαδήποτε άλλη κατηγορία προσωπικού [προσωρινό προσωπικό, εξωτερικό προσωπικό που εργάζεται εντός των εγκαταστάσεων (intra-muros) κ.λπ.]
                     
                     
                        Όχι
                     
                     
                        Συμβουλευθείτε την Αρχή Ασφαλείας της Επιτροπής για τυχόν εξαιρέσεις